*VEGA præsenterer:*

**Den britiske guitar-chanteuse Anna Calvi daler ned i Lille VEGA**

*Anna Calvi forfører dig med sit sublime guitarspil og guddommelige stemme i Lille VEGA den 4. november.*

Singer/songwriter Anna Calvis musikstil kan beskrives som rock i stil med PJ Harvey iblandet elementer af flamenco, romantisk 60’er-popmusik og klassisk musik a la Maurice Ravel og Claude Debussy. Hendes indiepop-take på art-rock parret med hendes sublime guitarspil placerer hende ganske enkelt i en klasse for sig.

Hendes guitarspil er blevet sammenlignet med Princes, mens hendes stemme kan sammenlignes med Florence Welshs fra Florence and the Machine samt Siouxsie Sioux’ fra Siouxsie and the Banshees. Det skorter i det hele taget ikke på roserne fra diverse musik-koryfæer. Morrissey og Marianne Faithfull har erklæret sig som fans, og hun er blevet hyldet af Brian Eno som *”the best thing since Patti Smith”*.

Calvi udgav sit selvbetitlede debutalbum i 2011, hvor hypen omkring hende nåede sit klimaks med en nominering til BBC Sound of 2011, Mercury Awards og BRIT Awards. I 2012 vandt guitarvirtuosen European Border Breakers Awards. Hendes seneste udgivelse er ep’en *Strange Weather* fra 2014.

**Fakta om koncerten:**

Anna Calvi (UK)
Søndag d. 4. november kl. 20.00

Lille VEGA, Enghavevej 40, 1674 København V

220 kr. + gebyr

Forsalget starter fredag d. 8. juni kl. 11.00 via vega.dk og Ticketmaster